പുതിയ സ്വകാര്യനയത്തിൽ ആശങ്ക വേണ്ടെന്നു വാട്ട്സ്ആപ്പ് വ്യക്തമാക്കി . പുതിയ സ്വകാര്യനയത്തിൽ ഉപയോക്താക്കളുടെ സ്വകാര്യതയ്ക്കു ഭീഷണിയാണെന്നു ചൂണ്ടിക്കാട്ടിയുള്ള പൊതുതാത്പര്യ ഹർജി പരിഗണിക്കവെ ദില്ലി കോടതിയിലാണ് വാട്ട്സ്ആപ്പ് നിലപാട് വ്യക്തമാക്കിയത് . ചീഫ് ജസ്റ്റിസ് ജി . രോഹിണി , ജസ്റ്റിസ് സംഗീത ദിനാര സെഗാൾ എന്നിവരടങ്ങിയ ഡിവിഷൻ ബെഞ്ചാണു ഹർജി പരിഗണിച്ചത് . ഇൻസ്റ്റൻറ് സന്ദേശങ്ങൾ സംബന്ധിച്ച് സർക്കാറിൻറെ നിർദേങ്ങളും നിയമങ്ങളു നിലവിലുണ്ടെന്നും , തങ്ങളുടെ പുതിയ സ്വകാര്യനയം ഇത് ലംഘിക്കില്ലെന്ന് വാട്ട്സ്ആപ്പിനു വേണ്ടി ഹാജരായ മുതിർന്ന അഭിഭാഷകൻ അഡ്വ . സിദ്ധാർഥ് ലുത്ര കോടതിയെ അറിയിച്ചു . മെസെജുകളോ , ഫോട്ടോയോ മറ്റു ഡേറ്റയോ ഫെയ്സ്ബുക്കിനു കൈമാറില്ലെന്നു വാട്ട്സ്ആപ്പ് ഡൽഹി ഹൈക്കോടതിയെ അറിയിച്ചു . ഉപയോക്താക്കളുടെ പേരും മൊബൈൽ ഫോൺ നമ്പറും മാത്രമേ വാട്ട്സ്ആപ്പ് ഫേസ്ബുക്കിന് കൈമാറൂ . വാട്ട്സ്ആപ്പിലൂടെയുള്ള ഡേറ്റാ കൈമാറ്റത്തിൽ തങ്ങൾക്കു യാതൊരു നിയന്ത്രണവുമില്ല . പുതിയ സ്വകാര്യനയം അംഗീകരിക്കാൻ ഉപയോക്താവിന് മടിയുണ്ടെങ്കിൽ അതിനു നിർബന്ധിക്കില്ലെന്നും അദ്ദേഹം കോടതിയെ അറിയിച്ചു . ഉപയോക്താക്കൾ പുതിയ സ്വകാര്യനയം അംഗീകരിക്കുന്നതോടെ മുഴുവൻ വിവരങ്ങളും വാട്ട്സ്ആപ്പ് മാതൃകമ്പനിയായ ഫെയ്സ്ബുക്കിനു കൈമാറുകയാണെന്ന് ഹർജിക്കാർക്കു വേണ്ടി ഹാജരായ അഡ്വ . പ്രതിഭ എം . സിങ് വാദിച്ചു . ഇക്കാര്യത്തിൽ സെപ്റ്റംബർ 20നു മുൻപു സത്യവാങ്മൂലം സമർപ്പിക്കാൻ കോടതി വാട്ടസ്ആപ്പിനോടു നിർദേശിച്ചു . കേസ് 21നു വീണ്ടും പരിഗണിക്കും . ഓഗസ്റ്റ് 25നാണു വാട്ട്സ്ആപ്പിൽ പുതിയ സ്വകാര്യനയം പ്രത്യക്ഷപ്പെട്ടത് . പരസ്യങ്ങൾ നൽകുന്നതിനായി ഉപയോക്താക്കളുടെ അക്കൌണ്ട് വിവരങ്ങൾ ഫെയ്സ്ബുക്കിനു കൈമാറുന്നതിനായിരുന്നു പോളിസി അപ്ഡേഷൻ . ഉപയോക്താവ് ഇത് അംഗീകരിച്ചില്ലെങ്കിൽ സെപ്റ്റംബർ 25നു ശേഷം വാട്ട്സ്ആപ്പ് സേവനം ലഭിക്കില്ലെന്നും മുന്നറിയിപ്പുണ്ടായിരുന്നു .